חוק לתיקון ולהארכת תוקפן של תקנות שעת חירום (נגיף הקורונה החדש) (בידוד במקום לבידוד מטעם המדינה), התש"ף-2020 
הצעת חוק ממשלתית, הכנסת ה-23
פורסם: ספר החוקים, חוברת 2818, עמ' 182, 2020-07-02T00:00:00+03:00
נקבע כי תוקפן של תקנות שעת חירום (נגיף הקורונה החדש) (בידוד במקום לבידוד מטעם המדינה) יוארך ב-45 ימים וכן אושרו תיקונים לנוסח התקנות. התקנות מאפשרות להורות לאדם החייב בבידוד – בין אם בשל חזרתו מחו"ל ובין אם משום שהיה במגע הדוק עם חולה קורונה – לשהות בבידוד במלונית במימון המדינה אם אינו יכול לקיים את הבידוד בביתו או במקום העומד לרשותו.
נקבע כי ברירת המחדל היא שאדם יקיים את הבידוד בביתו, ורק אם הגורם המוסמך מצא שהדבר לא אפשרי, הוא יוכל להורות לו לשהות בבידוד במלונית. 
כמו כן, נקבע כי קטין מתחת לגיל 17 לא יישהה במלונית ללא ליווי של אחד ההורים או של אפוטרופוס אחר. ביחס לקטינים בגילאי 17 עד 18 – נקבע שבנסיבות חריגות, אם משפחת הקטין ביקשה זאת והקטין הסכים, ניתן יהיה להורות על שהייתו בבידוד במלונית ללא ליווי. בנוסף, נקבעו הוראות מיוחדות ביחס לאנשים עם מוגבלות כדי להבטיח שהמקום יהיה נגיש ומותאם.